###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XIX. Br. 2/192, VELJAČA 2015.

**Odgoj naš svakidašnji**

Sigurno ste ponekad imali prilike tijekom vožnje autobusom ili tramvajem slušati glasne razgovore, najčešće mladih, u kojima se čuju psovke i prostačenja. Vjerujem da u tom trenutku reagirate po kršćanskoj dužnosti iz ljubavi prema tim osobama jer vidite da su zatrovana duha. Reagirati bismo trebali i po svom zvanju kao odgojitelji, ali i bez njega, po ljudskoj savjesti i razumu kad bismo si posvijestili da smo svi mi međusobno tako povezani da sve što radi bilo koji pojedinac, dobro ili zlo, biva na blagoslov ili propast cijele zajednice. No, mi smo istrenirani da gledamo svoja posla, da se ne miješamo u život i ponašanje drugoga, da ne „narušavamo” ničiju slobodu tako da će se većina ljudi rijetko na ovakve pojave osvrnuti. Okrenut će glavu i čekati svoju stanicu. Moram priznati da ja ne mogu biti mirna na psovke i prostačenje, osobito mladih, i da jednostavno moram reagirati. I naučila sam iz vlastitog iskustvav da vrijedi. Pri tome, nikako se nije dobro postaviti s visoka držeći lekciju o pristojnom ponašanju – isti tren se javi otpor potencijalnih odgajanika, nego se treba lijepo, uljudno, molbom obratiti takvima. Prije nekoliko dana vozim se ujutro tramvajem i pored mene razgovaraju dva srednjoškolca. Tišina je i samo se oni čuju. Jedan svako malo opsuje Boga. Pomolim se za njega, povučem ga za rukav. Okrene se. Velim tiho: „Mladiću, mogu li Vas nešto zamoliti?” „Recite,” kaže on. „Molim Vas, nemojte tako psovati.” Ništa nije rekao, samo je kimnuo glavom i do kraja vožnje nijednom nije opsovao. Slučajno smo izlazili na istoj stanici. Kad smo izišli iz tramvaja, rekoh: „Hvala Vam što ste uvažili moju molbu.” „Ništa, ništa,” veli on. Zahvalim Bogu i još ga jednom preporučim u molitvi. Sjetim se jedne starije učiteljice, koja je zgodno izrekla misao o tome kako su učitelji uvijek dužni odgajati. Naime, kaže: kad čovjeku pozlije na ulici, liječnik koji se nađe u blizini, priskočit će mu pomoći. Tako je i s učiteljima: njihova profesija je njihovo poslanje. (M.G.)

**BOŽJA RIJEČ – RIJEČ ŽIVOTA**



*Sada se pak izvan Zakona očitovala pravednost Božja, posvjedočena Zakonom i Prorocima, pravednost Božja po vjeri Isusa Krista, prema svima koji vjeruju. Ne, nema razlike! Svi su zaista sagriješili i potrebna im je slava Božja; opravdani su besplatno, njegovom milošću po otkupljenju u Kristu Isusu. Njega je Bog izložio da krvlju svojom bude Pomirilište po vjeri. Htio je tako očitovati svoju pravednost kojom je u svojoj božanskoj strpljivosti propuštao dotadašnje grijehe; htio je očitovati svoju pravednost u sadašnje vrijeme - da bude pravedan i da opravdava onoga koji je od vjere Isusove.*

 **Rim 3, 21 – 26**

**VJERA I ZNANOST**

#  U Matici hrvatskoj održan je 3. veljače Okrugli stol na temu Znanost i vjera - sklad, mimoilaženje ili sukob? Svoje viđenje toga odnosa predstavila su četiri znanstvenika, od kojih su trojica fizičari, jedan filozof, dvojica vjernici, a dvojica ateisti koji su govorili s pozicija znanstvenika vjernika i znanstvenika ateista. Moderator je bio prof. dr. sc. Stipe Kutleša. Uz velik broj posjetitelja, rasprava je bila zanimljiva i pokazala je kako se među znanstvenicima, i intelektualcima uopće, može i treba voditi dijalog o bitnim pitanjima, a pitanje vjere i znanosti jest takvo, pogotovo stoga što je u mentalitetu današnjeg prosječnog čovjeka još uvijek prisutan mit o njihovu sukobu, nastao u 19. stoljeću pod utjecajem materijalističke filozofije i održao se zbog nedovoljnog poznavanja katoličke teologije. Takav dijalog bitan je i stoga što se područja znanosti i etike danas preklapaju. Etika, htjeli mi to priznati ili ne, svojim postulatima proizlazi iz nazora na svijet i utječe na nj. Kako o suradnji znanosti i etike ovisi smjer kojim će ići čovječanstvo u važnim pitanjima, važno je s kojom i kakvom etikom će se u budućnosti znanost povezati. Postoji tendencija da to ne bude kršćanska etika pa se kršćanstvo nastoji izbaciti iz svijesti čovjeka Zapada te na njegovo mjesto instalirati sekularizam. No, društvo koje progoni i zaboravlja Boga, nema budućnosti, i to je tako vidljivo da je zapanjujuće kako toliki ljudi mogu vjerovati u budućnost i napredak takvoga društva. Meni je osobno najzanimljivije kako se još uvijek među znanstvenicima nađu oni koji prihvaćaju i šire neutemeljeno mišljenje da vjernik mora u znanosti doživjeti sukob s istinama svoje vjere i početi u njih sumnjati ili vjeru izgubiti. Zato mi je posebno bilo drago čuti sveučilišnog profesora fizikalne kemije kojem je upravo to zasmetalo te je posvjedočio nešto što bi svatko tko nije opterećen predrasudama mogao lako zaključiti: ozbiljno ulaženje u znanost, čovjeka mora dovesti vjeri. (M.G.)

**PRONAĐI SVOJ LIJEK**

Sjetite se tijekom dana što je češće moguće da ste u Božjoj pristunosti. Razmotrite što On čini, a što vi činite. Shvatit ćete da vas Njegove oči trajno gledaju pogledom punim neusporedive ljubavi. sv. Franjo Saleški

**POZIV NA TRIBINU**

**TEMA: ZAŠTITA ŽIVOTA NEROĐENE DJECE TEMELJ JE BUDUĆNOSTI**

**PREDAVAČ: dr. stom., dr. med. RUŽICA ĆAVAR, predsjednica Hrvatskoga pokreta za život i obitelj**

**ČETVRTAK, 19. veljače 2014.** u **20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

Tema je prigodna uz svjetsku molitvenu kampanju **40 dana za život**, koja počinje 18.02.2015. i obuhvatit će 10 hrvatskih gradova u kojima će se tijekom korizme pred određenim bolnicama moliti za život.

**OBAVIJESTI**

HKDPD organizira duhovnu obnovu u župi Bezgrješnog Srca Marijina na Jordanovcu 21.03.2015. Duhovnu obnovu vodit će p. Nikola Stanković. Počinje u 9,30, a završava svetom misom. Prijaviti se možete tajnici HKDPD-a, Katarini Tadić na mail: katarinatadic@gmail.com , mob: 091 5464506 ili tel.: 2346696

Planira se i duhovna obnova od 01. do 03.svibnja 2015. na Vrhovcu, koju će voditi karmelićanin o. Dario Tokić.

**Aktivnosti Hrvatskog katoličkog društva prosvjetnih djelatnika**

 Ravnateljstvo HKDPD-a nositelj je planiranja, organiziranja i realiziranja mnogih aktivnosti. Manji broj pojedinaca, članova Društva, u tomu nam povremeno pomaže. Redovito održavamo tribine treći četvrtak u mjesecu u 20,00 sati, u Palmotićevoj kod isusovaca. Svake četvrte srijede u mjesecu imamo od 17,00 do 18,00 sati termin na Radio Mariji. Gosti i teme su iz različitih područja društvenih zbivanja, od školstva, odgoja i naobrazbe do političkih, medicinskih, vjerskih, financijskih, znanstvenih, socijalnih, gospodarstvenih i dr. aktualnosti. Do sada je izlagalo stotine stručnjaka, praktičara, eksperata i akademika. Sve petke u godini, osim prvih u mjesecu i za vrijeme ljeta, sastaje se molitvena skupina u kapelici u Palmotićevoj u 19,45 sati pod vodstvom patera prof. dr. N. Stankovića, duhovnika Društva. Planiramo osnovati centre na istoku grada – u Retkovcu i na zapadu – u Prečkom, kako bi zainteresirani ne bi morali dolaziti u centar grada. Jednom mjesečno objavljujemo informativni listić Zrno. Godinama organiziramo duhovne vježbe i duhovnu obnovu, uobičajeno pred Uskrs i uz 1. svibnja. Svakoga 10. u mjesecu slavimo sv. Misu i molimo na grobu bl. Ivana Merza u Bazilici Srca Isusova u Palmotićevoj, a ove godine imamo i veliku devetnicu za hrvatsku mladež. Povremeno se javljamo u dnevnom tisku, Glasu koncila, Školskim novinama, na raznim portalima i društvenim mrežama s tekstovima koji obrađuju aktualne teme vezane za školstvo.

 Posljednju godinu otvorili smo novu akciju s predavanjima akademika Vladimira Paara. Riječ je o znanstvenoj temi Znanost i vjera, odnosno Vjera i znanost u kojoj akademik govori o fascinantnim postignućima znanosti, prirodnim zakonima, teoriji velikog praska, Darwinovoj biološkoj evoluciji, determinističkom kaosu, genetici, nevjerojatnim najnovijim otkrićima multipleksne složenosti i značenja ljudskog genoma te kompatibilnosti s uzročno- posljedičnim odnosima vjere i vjerskih istina s navedenim fenomenima. Do sada smo bili u desetak mjesta, imamo već zakazanih nekoliko nastupa, a plan nam je isto ostvariti diljem Lijepe naše.

 Molimo vas, uključite se, surađujte, dajte ideje, prijedloge i priloge, zajedno ćemo biti i jači i uspješniji. Njiva je velika a radnika je malo, sve na slavu Božju! Učinimo nešto da nam budući naraštaji ne predbacuju s prorokom: „Oci jedoše kiselo grožđe, a sinovima zubi trne“.

 (mr. sc. Ivica Đaković, predsjednik HKDPD-a ; mob.: 099 40 33 107)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr